b'\n_START_ARTICLE_\nDan slovenske narodnozabavne glasbe\n_START_PARAGRAPH_\nDan slovenske narodnozabavne glasbe je vsako leto 16. maja. Posve\xc4\x8den je tradicionalni slovenski doma\xc4\x8di glasbi, njenim ustvarjalcem, podpornikom in ljubiteljem. Na ta dan je bil leta 2019 veliki finalni koncert nate\xc4\x8daja Volkswagen \xc5\xa0pila.\n_START_SECTION_\nPraznovanje\n_START_PARAGRAPH_\nPobuda za dan slovenske narodnozabavne glasbe je nastala ob finalnem koncertu projekta Volkswagen \xc5\xa0pila, ki je bil namenjen promociji mladih ustvarjalnih ansamblov in je potekal pod sloganom \xc2\xbbPo doma\xc4\x8de mal\xe2\x80\x99 druga\xc4\x8de\xc2\xab. Sponzor projekta je bila blagovna znamka Volkswagen. Pobudnik dne je Toma\xc5\xbe \xc5\xa0inko, inovator na podro\xc4\x8dju glasbenih in\xc5\xa1trumentov in nekdanji \xc4\x8dlan Ansambla Stoparji. Med drugim je v pobudi zapisal:_NEWLINE_Narodno-zabavna glasba je brez dvoma del slovenske identitete. V dana\xc5\xa1njem \xc4\x8dasu ima skoraj vsak dan nek pomen, vsak dan nekaj obele\xc5\xbeujemo, zato se mi zdi nujno, da en dan v letu razglasimo tudi za dan slovenske narodnozabavne glasbe. Pa naj bo to 16. maja, pred sezono veselic, na pomlad, v mescu zaljubljenosti, veselja in dobre volje. Naj bo to dan, ko se poklonimo vsem velikanom slovenske narodnozabavne glasbe in tistim, ki skrbijo, da se tradicija prena\xc5\xa1a naprej in se narodnozabavna glasba razvija tudi kot modern \xc5\xbeanr._NEWLINE_Dan je v prvi vrsti namenjen radijskim postajam, ki takrat slovenski narodnozabavni glasbi posvetijo \xc5\xa1e ve\xc4\x8d pozornosti, ter seveda tudi ansamblom, ljubiteljem te glasbene zvrsti in vsem prebivalcem Slovenije, ki cenijo zgodovinsko dedi\xc5\xa1\xc4\x8dino na\xc5\xa1ega prostora.'